Waaqa Yayyaba Waaqeffannaa keessaa kan duraa Waaqa. Waaqa jechuun waan hunda kan uumedha. Kan uumes kan eegu waaqni abbaa hundaati. Waaqeffattootni Waaqni tokkicha jedhanii amanu. Waaqa tokkicha maqaa dhibbaatti amanu. Gariin waaqa yoo jedhu, gariin ammoo Uumaa jechuu mala. Maqaan Waaqaa akkuma raajii isaatii hedduudha. Waaqni ol’aanaa waan cufaati. Uumaa waan cufaati. Waaqni hin jijjiiramu. Inni kan dur ture, ammallee kan jiru, egereellee kan jiraatuudha. Waaqni Oromoo kun Uumaa waa Maraati. Tolchaa uumama hundaaati. Qulqulicha waa cufa tolcheefi tolchuuti. Eeyyen Waaqni Uumaadha; Tolchaa walaabuuti; Madda jireenyaati; Jiraachisaa waan cufaati; Baalchaadha; Fayyisaadha fa’a jedhanii waaqa tokkicha aanfatu waaqeffattootni. Uumama Bu’ura amantaa Waaqeffannaa keessaa kan biraa uumama beekumsaafi hayyummaa Waaqaan yayyabameedha. Uumamni waan Uumaan ogummaasaan tolchee, beekumsaafi hayyummaa isaa ittiin mul’iseedha. Uumamaan kanneen raajii Uumaa jedhan jiru. Kaanimmoo ‘kalaqa’ jedhu. Jechi ‘kalaqa’jedhu afaan biraati. Inni Afaan Oromoo miti. Yeroo tokko tokko Oromoota Of hin beeknetu osoo ofii qabuu waan hormaa ergisa ganda dhaqa. Kan ergifate sanammoo kan ofii se’a. Sun aad-male. Bu’urri Waaqeffannaa uumama. Uumama keessaan beekumsaa fi hayyummaa Waaqaatu mul’ata. Waaqeffattootni dhugaan uumama kana irraa olaatummaa Waaqaa dubbisu. Uumama kana irraa jaalalaa fi marartoo Waaqni uumama isaaf qabu baru. Kanaafuu, kitaabni amantaa Waaqeffannaa inni bu’uraa uumama ta’uu isaati. Waaqeffattootni Uumamni cufti kitaaba amantii Waaqeffannaa ta’uu amanu. Kan dubbisuu beeku:- uumama irraa raajiifi Ogummaa Waaqaa dubbisa; Ol’aantummaa Waaqaa dubbisa; Hayyummaa Waaqaa dubbisa; Seera Uumaafi Uumamaa dubbisa; Seera Walaabuu dubbisa… fa’a jedhaniitu amanu waaqeffattootni. Daaniyaa Daaniyaan kitaaba. Kitaaba waaqeffannaa Oromooti. Kitaaba waa’ee waaqaa fi waaqeffannaa namootaaf ibsuudha. Kitaabni kun waaqeffattootni akka dubbisanii beekumsaa fi hayyummaa Waaqaa ittiin yaadatniif yaadamee kan yeroo jalqabaaf sonaa’ee ba’eedha. Daaniyaan akkuma kitaaba kamiiyyuu dhaamsa qaba. Dhaamsa inni dabarsu keessaa tokko akka itti Raajii Waaqaa hubataniidha. Uumama irraa akkamitti beekumsaafi hayyummaa Waaqaa beekanii, akkamitti akka waaqatti harka kennatan namaaf ibsa. Daaniyaan akka kitaaba tokkootti bara 6400(akka lakkoofsa Waaqeffannaatti) Oromiyaa, Finfinneetti kan maxxanfamedha. Kitaabni yeroo duraa kun boqonnaa sagalitti kan qoodameefi fuula 468 kan qabuudha. Kitaabni kun bara 6401 keessas yeroo lammataaf biyya Ameerikaa kaabaa keessatti karaa mana maxxansaa Oromiyaa maxxanfameera. Egaa Daaniyaan kitaaba beekumsaafi hayyummaa Waaqaa of keessaa qabuudha. Eeyyen Daaniyaan dungoo Dhugaa Waaqaa kan Waaqeffattootni seera, safuu, laguu, seenaa fi aadaa Waaqeffannaa keessaa dubbisanii waa’ee waaqaa daran ittiin yaadatanii fi hubataniiti jechuudha. Walumaa galatti Daaniyaan kitaaba amantaa Waaqeffannaati. Ibsaa ittiin kitaaba Waaqaa (Uumama) dubbifataniidha. Ibsaa isa golgaa aada-malee saaqee aadaa dhugaatti nama geessuuti. waaqeffannaan sababa maaliin akka gaadi’amee tures quba qabsiisa. Yoo maal ta’e gaadii keessa akka ba’us yaadaafi qalbii namaa keessa guuta. Kanaafuu Daaniyaa kana namuu osoo dubbisee gaarii akka ta’es dhaamsa dabarsu waaqeffattootni! Laduu Laduun aangoo Waaqaa kan dhalli namaa akka Waaqeffannaa ittiin yayyabatuuf kennameedha. Laduun Aangoo Waaqaa kan Qaalluun ittiin iccitii Waaqaa beekee dhala namaa ittiin gargaaruuf Waaqa irraa kennameefiidha. Qaalluun Laduu Waaqaa kana argates ergamaa Waaqaati. Qaalluun kan seera Waaqaa dhala namaaf ibsu, kan dhala namaa qajeelchuufi kan namaa fi Waaqa walqunnamsiisudha. Akka Waaqeffannaan amanutti Waaqni dhala namaaf waadaa gale kan mirkanse Laduu dabarsee Qaalluuf kenneeni. Laduu Qaallummaa kan argatanis ta’ee kan namaaf kennu Waaqa qofadha. Namni Laduu Waaqaa kana fudhate, aangoo Qaallummaa waan qabuuf seera Waaqaa barsiisuuf dirqama qaba. Laduun aangoo Waaqni qabu keessaa kan Waaqni Qaalluuf kenneedha. Qaalluunis dhala namaa ittiin tajaajiluuf laduu kana waaqarraa imaanaa fudhate. Qaalluu Yayyaba Waaqeffannaa keessaa kan biraan Qaalluu ykn Qaallittiidha. Qaalluun ergamaa Waaqaa kan aangoo Waaqaan muudameedha. Qaallun aangoo Qaallummaas Waaqa irraa argata. Qaalluun ayyaantuu dhiiraa kan dhalootaan Laduu (aangoo) Waaqaan muudameedha. Qaallittiin ammoo, Waayyuu yookaan ergamtuu Waaqaa kan dhalootaan Laduu(aangoo) Waaqaa, isa waan waaqaa hiikee ibsu, goonfatteedha. Namooti akkanaa kanneen uumamaan fedhiifi Seera Waaqaa namootaaf hiikanii ibsuuf Waaqaan muudamanii dhalataniidha. Isaan kun Ayyaantota ergamtoota Waaqaati. Qaalluun beekumsaafi hayyummaa Waaqaa karaa dhalootaa qofaa argata. Ittiin dhalata jechuudha. Kana jechuun Qaallummaan kennaa Laduu Waaqaa kan dhalootaa dhalootatti diroo darbuudha. Ayyaantummaan kun abbaa irraa ilmatti ykn haadha irraa intalatti darba. Kana jechuun Qaalluu ta’uuf dirqama warri ofii aangoo Qaallummaa kan qaban ta’uu mala. Osoo abbaan ykn haati jiranii, garuu, ilma ykn intalatti hin bu’u. Gaafa isaan addunyaa kanarraa addaan ba’an qofaa laduun isaanii maatii keessaa Wayyuu tokkotti bu’a. Wayyuu jechuun maatii ykn fira keessaa kan Qaalluu ta’anii Waaqaan muudamaniidha. Akka Waaqeffannaatti, Qaalluun noolee Waaqaati. Kan dhala namaafi Waaqa ayyaanaan wal qunnamsiisuudha. Qaalluun iccitii Umaauumamaa akka hiikuuf muudame. Namni rakkate gara Qaalluu dhaqee dhibee isaa hiikkata. Hiikkatees daandii qajeelaa argata. Fala araaraafi nagaas falata. Qaalluun akka riqichaatti Waaqaafi nama gidduu ta’ee daandii tolcha. Daandii Waaqaa, Waaqeffannaa, Qajeelaa, Gaarummaa, Badhaadhinaafi Gammachuu namoota barsiisa. Nitiksas. Kanaafuu Qaallummaan wiirtuu amantaa Waaqeffannaati. Qaallummaan kennaa Laduu Waaqni Qaalluuf kennuun waan Waaqaa namatti ibsuu, hiikuu fi dubbachuu danda’a. Kennaan aangoo Waaqaa kun akka inni iccitii dubbii Waaqaa dhala namaaf hiikee mul’isu isa taasisa. Akka Waaqeffannaatti dubbii, lallabni, muudaa fi eebbi Qaalluu ni kabajama. Ittiin qajeelfamus. Kanaaf Qaalluun mataa(dursaa/angafa) amantaa Waaqeffannaati jedhanii ibsu angafootni. Qaalluun erga ergamaa waaqa tokkichaa ta’ee maaliif Oromootni baayyeen qaalluu ofii jibbanii qaalluu hormaa faarsu jettaa laaata? Kun anaafis gaffiidha. Eeyyen namoota baayyeetu afuurri qaalluu Oromoo xuraa’uu fi kan ‘nabiyyii’(qaalluu faranjii) ammoo qullaa’uu barsiisanii barataa jiru. Akkamitti afuurri Qaalluu inni asii xuraa’ee, inni kan Qaalluu achiimmoo qullaa’aa? Deebii siifan dhiise. Atumti madaalii, gulaalii, hubadhuu ilaali! Ayyaana Yayyaba Waaqeffannaa keessaa kan biraa Ayyaana. Akka waaqeffatttootni ibsanitti Ayyaana jechuun marabbaa Waaqni uumama hundaaf kennuudha.. Ayyaanni(marbbaan Waaqaa) kun kan Waaqni mil’uu Isaatiin uumamaa mara guuteefi guutu, akkasumas qajeelcheefi qajeelchuuti. Eeyyen ayyaanni, marabbaa jireenyaa kan waanti tokko akka dhalatu taasisu, erga dhalatee boodas jireenya qajeelchu, tiksuufi sirneessuudha. Waaqeffannaan akka amanutti waantotni umaman cufti Ayyaana ittiin qajeelfamaniifi jiraatan wajjin dhalatu. Ayyaana kan mataa isaanis qabu. Ayyaana kana dhalootaan argatu jedhu waaqeffattotni. Egaa akka Waaqeffannaatti dhalli namaa Ayyaana (marabbaa jireenyaa) Waaqa biraa kennameef kan argatu guyyaa dhalatuu kaaseeti. Waaqeffannaan Waaqni uumamaa mara kan uume, guyyaa 27 keessatti ture jedhee amana. Ayyaanni kunis kan guyyaa 27 keessatti bu’eedha. Namuu Ayyaana ofii kan argatu, marabbaa Waaqni guyyaa saniif murteesse keessaa akka hiree isaatti fudhata. Marabbaan Waaqaa kunis Ayyaana guyyaan 27 qabu irraa dhalootaa dhalootatii diroo kan darbaa jiraatuudha. Ayyaanotni digdamii torban jedhaman kunneen waan ofii qabu. Wanni jirtu cufi ayyaanotuma kana keessatti galti. Wanni dhalatu ayyaanotuma digdamii torban kana keessatti dhalata. Wanni du’us akkasuma. Gaddaa fi gammachuunille asuma keessa jirti. Kanaafuu waanti ayyaana malee jiraatu tokkoyyuu hin jiru. Du’aa iyyuu awwaaluuf ayyaanuma ilaalu. Ayaana du’aa itti hinawwaalletu jira jedhnii himu angafootni. Akka amantii Waaqeffannaatti dhalli namaa ni du’a; ayyaanni isaa garuu hin du’u; hin badus. Namni du’us ayyaanni nama du’e sanaa bifa biraan qe’ee dhaloota nama sanaa jiraata. Ayyaanni nama du’ee kunis Ekeraa jedhama. Ekeraa jechuun marabbaa Waaqni namaaf kennee, namni sun erga du’ee booda immoo egeree dhaloota ittaananii gaaromsuufi tiksuuf ardaa adii keessa jiraatuudha. Akka Waaqeffannaatti, ayyaanni marabbaa jireenya uumamaa qajeelchuu fi tiksuuti. Umamni cufti, namoonni, horiin, mukkeeniifi kkf ayyaana mataasaanii qabu. Waanti ayyaana malee umame tokkollee hin jiru. Kana jechuun waanti umame marti waan walqabate, garuu, addadda ta’e lama qaba. Isaanis waantoota mul’atuufi waan hin mul’annetti qoodamu. Kan mul’atu qaama ijaan argamudha. Kan hinmul’annemmoo ayyaana ijaan hin argamne, garuu ayyaanaan beekamudha. Kana malees, Araddaan ayyaana qaba; tulluun ayyaana qaba;malkaan ayyaana qaba jedhu waaqeffattootni. Waaqeffattootni Ayyaana kana ni safeeffatu. Kanaafuu tulluu bira yoo dabran itti irreeffatu. Malkaa yoo ce’anis itti irreeffatu. Ayyaana isaas waan safeeffataniif kabajaan maganfatu. Ayyaanni humna Umaan uumama keessa kaa’ee ittiin uumamasaa qunnamuudha. Ayyaanni kun riqicha Umaafi uumamaati. Kana malees, ayyaanni humna uumama tiksuufi qajeelchuudha. Namni Waaqa kan quunnamu ayyaanaan ta’a. Waaqnis uumama uume mara kan qunnamee gaaromsuu fi tiksu marabbaa itti kenneen ta’a. Walumaagalatti Ayyaanni marabbaa Waaqni uumama ittiin qajeelchu; eeguu fi nageessudha. Ateetee Yayyaba Waaqeffannaa keessaa kan biroon Ateeteedha. Ateeteen ayyaana sanyiifi hormaataa kan dubartiin waggaa lamatti altokko birraa ykn arfaasaa keessa bulfattuudha. Ayyaanni Ateetee akka Waaqeffannaatti birraa keessa Fulbaana gara dhumaa, arfaasaa keessammoo Amajjii walakkeessa keessa facaafatama. Dubartiin ayyaana kana kan facaafattu ayyaanni haadhashii, ishiifis tolee akka dhala ishiifis qajeeluuf uumamaan Waaqa kadhatti. Ateeteen bakka tokko tokkotti “Facaasaa” jedhama. Akka Waaqeffannaan amanutti Ateeteen ayyaana warraafi qe’eeti. Dubartootnis nageenya, gaarummaafi hormaataaf ayyaana isaaniifi Waaqa isaan uume kadhatu. Waaqni waan isaaniif godheef galateeffachuuf immoo Ateetee bulfatu. Ateeteen ganama subii kaasee hanga waareetti diinqa mana jireenyaa keessatti facaafatama jedhu angafootni. Siiqqee Yayyaba Waaqeffannaa keessaa kan Seemaa yookiin seera Waaqaa waliin walitti hidhate, Siiqqeedha. Siiqeen akka Waaqeffannaatti seera garaa garaa kan mirga dubartii kabachiisisuuf Waaqni Waaqeffattootaaf kenneedha. Siinqeen gama tokkoon mallatoo seera dubartiiti. Gama biraan ulee qal’oo dubartiin gaafa heerumtee kaaftee haga gaafa duutuutti qabattuudha. Kanaaf, Siinqeen meeshaa murtii, fakkeenya seera Waaqaa kan dhimma dubartiin walqabate mul’isudha. Namooti Siinqeen ulee qal’oo dubartiin qabattu qofa se’an jiraachuu malu. Garuu, akka Waaqeffannaatti Siinqeen ulee qal’oo dheertuu callaas miti. Ulee qal’oo dheertuu, siimoftuudha. Siimoftummaafis siinqee hin ta’u. Qajeeltuufi dirraan wal-qixxooftuu kan ijoo hinqabne ta’uu qabdi. Siinqeen ulee kabajamtuu kan muka Harooressaa irraa tolchamudha. Siinqeen mallattoo seera Waaqaa kan ittiin mirgii fi namummaan dubartii eegamuudha. Akka Waaqeffannaatti siinqeen wayyooma jabaa qabdi. Wayyooma kanaaf, Siinqeen kabajaa, saalfiifi sodaa guddaa qabdi. Siinqeen akka ulee kanneen biroo miti. Siinqeen horii hin tiffatan. Sareetti hin darbatan. Fardaa ittiin hin dhayatan. Harree ittiin hin ooffatan. Dugdaafis hin dhadhaabbatan. Siinqee seeraaf qabatu. Woyyuu fi woyyoomaafis qabatu. Waaqeffattootni yeroo marallee siinqee hin qabatan. Siinqee kan qabtan yeroo gamteen, muddamni, daddarbaan, cunqursaan, walumaa galatti rakkoon jiraatteedha. Yoo rakkoon hin jiraatiin dubartiin Siinqee ol-kaayatti malee hin qabattu jedhu angafootni. Siinqee dubartii malee dhiirti hin qabatu. Dubartiin cuftis siinqee hin qabattu; kan qabattu yoo beera taate qofa. Siinqeen yeroo nagaa harka mirgaatti qabatama. Mormiif yoo ta’e garuu harka bitaatti qabatama. Dubartiin Siinqee qabachuu kan jalqabdu gaafa heerumturraa kaafteeti. Gaafa intalti-heerumtu sana haati intalaa Siinqee tolchitee, yoo baarree kan fuudhuuf kennitu, boraatii fi madaalaa wojjiin, ”Hoo baarree, hoo barsee,” jettee itti kenniti. Egaa Intalli heerumtu gaafa kanarraa jalqabdee haadha Siinqee taati jedhu angafootni. Gadaa Yayyaba Waaqeffannaa keessaa kan biraa Seera Waaqaan sirna biyya ittiin bulchan tolchanii ittiin qajeelfamaniidha. Waaqeffannaan akka amanutti warri Waaqatti bulu, akkuma maatii fi warra isaanii seera waaqaan bulfatan sana, biyyaafi saba isaanii illee sirna seera Waaqaan qajeelfatu. Sirni Waaqeffattootni akka seera Waaqaatti tolfatanii kan ittiin biyyaafi saba isaanii bulchaa, tiksaa fi qajeelchaa turanif jiranis Gadaadha. Gadaan sirna bulmaata biyyaafi Sabaa kan akka seera Waaqaatti yayyabamee ittiin qajeelfamaa fi tikfamaa diroo darbaa dhufeedha. Waaqeffannaan akka amanutti fulaan dhugaan Waaqaa itti tifkamaa jiran keessaa tokko Gadaadha. Gadaan osoo hinbeekamne Waaqeffannaan guutummaatti beekamuu hin danda’u. Gadaan duuba kan jiru Waaqeffannadha. Gadaan dhimma jiruufi jireenya Waaqeffattottaa fuula hundaan kan ilaalu sirna siyaasaa, aadaa dinagdee, hawaasummaafi amantaati. Sirni Gadaa sirnaafi seera Waaqeffattoonni ittiin walbulchan, diina mirgaafi haqa Waaqeffattootaa sarbaa ture ittiin duulanii ofirraa ittisuun seera Waaqaafi Dhugaa Waaqni isaaniif kenne kabachiisaniifi tiksan, kan dinagdee isaanii ittiin tikfataniifi dagaagfatan, akkaata ittiin waliin jiraataniifi fedhiifi hawwiin namummaa isaanii ittiin guutamuudha. Waaqeffannaan akka amanutti sirni Gadaa seera Waaqaa irratti hundaa’ee kan yayyabame, qajeelfama seera Waaqaan kan hidhameedha. Kanaaf, Gadaa keessatti waanni hundi Gadaan walitti hidhata. Gadaan kan guutuu ta’e sababa: lakkoofsa yeroo, aadaa, amantaa, jireenya hawaasaa, ittisa biyyaa, duula Buttaa fi kkf hunda of keessaa qabuufidha. Isaan kunneen immoo seera Waaqaa isa eenyuyyuu cabsuufi dabsuu hin dandeenyeen sirneeffaman. Akka Waaqeffannaatti Gadaan mootummaa Ummataa kan ummataan filamee, ummataaf hojjatuudha. Gadaan bulchiinsa ummataa isa olaanaati. Gadaan daawitii jiruufi jireenya Waaqeffattootaa isa olaantummaa seera Waaqaan ititeedha. Gadaan sirna waggaa saddeet saddeetiin taa’itaa siyaasaa, dinagdee, hawaasummaa, amantii, loltummaafi jireenya waliin waliif dabarsuudha. Akka waliigalaatti, Gadaan of-ilaallee jiruufi jireenya ummata Waaqeffattootaa kan durii, kan har’aafi kan egereeti. Gadaan sirna Heeraafi Seeraan utubameedha. Haala kanaan Gadaan sirna seera uumamaa fi namaa walitti qindeessee ittiin namaafi uumama bulchuudha. Egaa Gadaan Sirna bulchiinsa jiruufi jireenya ummata Waaqeffattoota ganamaati. Galma Yayyaba Waaqeffannaan ittiin jaarame keessaa kan dhibii Galma Waaqeffannaati. Galmi Waaqeffannaa ardaa kadhannaafi galateeffannaa Waaqeffannaati. Ardaan kadhannaafi galateeffannaa Waaqeffannaa kun, bakka seerri Waaqaa itti himamudha. Galmi waaqeffannaa bakka ulfaataa muudaafi hammachiisaan itti kennamudha. Ardaa Dhugaa Waaqaas itti wal barsiisani jedhu waaqeffattootni. Galmi mana Waaqeffattootni gaafa Torbii, gaafa Hammachiisaa, gaafa muudaafi gaafa jileeffannaa keessatti walgahanii Waaqa isaanii kadhataniif itti galateeffataniidha. Galmi waaqeffannaa bakka akka itti beekumsaafi hayyummaa Waaqaa baratan, seera Waaqaa wajjin daran walitti dhiyaatan, bakka ulfooti. Waaqeffattootni kan Waaqa waaqeffachuu jalqaban Galma Qaalluu, ajajaa fi qajeelcha Waaqaan ijaarame keessatti ture. Qaalluun ladooma duraan mul’ate akka barsiisettis Waaqni Galma Waaqeffannaa keessatti irra caala namatti dhiyaata. Galmi kunis Galma qulqulla’aa kan Waaqeffattootni Waaqa tokkicha itti kadhatan, aarsaa isaanii itti galfatan, kabaja Waaqaaf kan itti irreeffataniidha. Dhugaa kanas kan Waaqni yeroo jalqabaaf Qaalluutti mul’ise Odaa Mormor irratti ture. Waaqeffattootnis Galma kana keessatti dhiyaatanii beekumsaafi hayyummaa Waaqaa karaa Qaalluu himamu, hiikamuufi lallabamu baratu. Galma keessatti walgahanii waa’ee Seera Waaqaafi Dhugaa Waaqaa baratu turan jedhanii ibsu angafootni. Yeroo sana irraa eegalee manni Waaqeffattootni keessatti walga’anii waaqeffatan kunis Galma Waaqeffannaa jedhame. Mallattoo Waaqeffannaa kan ta’an Caaccuufi Kallachis Galma kana keessa kaa’ame. Ulfoon Waaqeffannaas akka Galma Waaqeffannaa kana keessa kaa’amu godhame. Kanaaf, yeroo tokko tokko manni itti Waaqeffatan kun Mana Waaqaa jedhama. Warri kaan immoo Galma Muudaa jedhanii waamu. Galmi Waaqeffannaa yeroo duraaf Odaa Mormor cinatti ijaarame, dhiibbaa alagaan dhiibamee gara Tulluu Cuqqaalaattis darbe. Yeroo kana teessumni Gadaa ammoo Odaa Nabee ta’e. Galmi Waaqeffannaa sadaffaanis kan ijaarame, Madda Walaabuu, kan amma Galma Abbaa Muudaa ta’ee jiru biratti ture. Galmi Waaqeffannaa kunis mana kadhannaafi galateeffannaa, kan Waaqeffattooti keessatti walgahanii Waaqa itti kadhatan, Seera Waaqaa itti baratan, muudaafi eebba Qaalluu itti fudhatan, hammachiisaafi maganfannaa itti raawwataniidha. Galmi Waaqeffannaas, akka Amantii Waaqeffannaatti, iddoo itti lallaba Waaqeffannaa dhaggeeffatan, iddoo itti seera Waaqaa barataniifi barsiisan, iddoo itti jaatanii Waaqeffannaa hojjataniifi dhimma Waaqaa itti midhaansaniidha jedhanii ibsu angafootni keenya. Safuu Waaqeffannaan akka yayyabetti, Safuun utubaa qajeelfamaafi sirneeffama uumamaati. Safuun seera Waaqaan umame. Safuun seera waaqaa kan jiruufi jireenya dhala namaafi uumamaa to’atu, eeguufi qajeelchuudha. Seera dhala namaan tumamu ni sirreessu; ni fooyyessus; garuu, Safuu akka jirutti eeganii dhimma itti ba’u. Safuurraa waanti maqe, ykn dabe ykn jal’ate yoo jiraate, sirneeffamaafi naqatoo uumamaa jeeqa. Kunimmoo badiifi dhibdee dhala.Cubbuudha. Adabbiin cubbuu kanaas ulfaataadha! Waaqa araarfatanii waan Safuurraa maqe iddootti deebisuu qabu. Kanaan ala adabbii Safuu cabsuun dhufu jalaa ba’uun hin danda’amu. Safuun seera uumamaa, kan ganamaafi kan fulla’aati. Safuu kana eeguu jechuun akka fedhiifi Seera Waaqaatti buluudha. Waan Waaqni uume mara jaalachuudha. Akka Waaqni uumeefi sirneessetti kabajanii buluudha. Sirneeffamniifi naqatoon Waaqaa kun osoo hinjeeqamiin akka fulla’an eeguudha. Waanti dabe yoo jiraates dafanii qajeelchuudha jedhanii amanu waaqeffattootni. Safuu beekanii, isaan qajeelfamanii, isaan buluun hayyummaadha. Waaqeffannaan seera Umaa uumamaa beekanii isaan qajeelfamuudha. Seerri Umaa-uumamaa kun ammoo Safuu dha. Safuun waan gaarummaa, waan badhaadhinaafi waan dhugaa of-keessaa qaba. Mirgaafi dirqamas of keessaa qaba. Kanaafuu, Waaqeffannaa keessatti Safuu beekanii ittiin qajeelfamuun wiirtuufi utubaa amantichaati jedhanii ibsu waaqeffattootni. Safuun kan Waaqaati. Safuun kan dhala namaafi uumamaaf kenname jalqabaa kaaseeti. Safuun seera Waaqaa keessatti, yeroo jalqabaaf dhala namaafi uumamaaf Waaqarraa kenname. Waaqni uumama yeroo uume, Safuus wajjin uume. Akka kanaan waanti cufti irraa jalaan akka Uumaan sirneesseefi qixeessetti naqame. Dhalli namaas Safuu jalqabaa kanaan buluu eegale. Ittiin buluun cinattis fakkeeffannaa Safuu kanaan seera tumatee waliis ta’ee, uumama qajeelchuu eegale. Seerri Yayyabaas kanuma dhugeessa. “Waaqni seera namaaf kenne; namnimmoo akka Fedhiifi Seera Umaa kanatti uumamaaf naannoosaa bulchuu qaba!” jedhanii ibsaa fi dhaamsa qaban dabarsu angafootni. Laguu Yayyaba Waaqeffannaa ijaaran keessaa kan biraa laguudha. Laguun waan hedduu of keessaa qaba. Akka seera Waaqeffannaatti laguun akkaataa sadiin ilaalama. Tokkoffaa, laguun waan nyaatanis ta’ee waan dhugan kan Ayyaana ofii waliin hintaane beekanii nyaachuufi dhuguu dhiisuudha. Laguun kun yoo cabe hariiroon namaafi Waaqa gidduu jiru nicaba. Kanaaf, namuu waan ayyaana isaa waliin wal hintaane irraa of eega; ni lagatas. Kan lammataa, laguun namni waan seera Waaqaan dhorkame beekee irraa of dhoowwuu kan ilaallatuudha. Waaqeffannaan waan Waaqni fedhe hojjachuufi waan Waaqni dhorke irraa immoo goruudha. Eeyyen laguun,waan Waaqni hayyame dalaganii, waan Waaqni dhorke immoo dalaguu lagachuudha. Namni waan Waaqni dhorke irraa goree, waan Waaqni fedhutti gore Gaarummaa Waaqni dhala namaaf kenne mara ni’argata. kan sadaffaa Laguun ulfina uumaa fi uumamaaf kennuudha. Waan tokko irraa of qusatanii halaalattii kabajumaan jiraachuu danda’uudha. Waaqeffattootni martuu gamtaan waa hundaa hin lagatan. Bakka uummata Waaqeffattootaa bu’ee kan laguu biyaa seera waaqaa eeguuf lagatu Qaalluu ykn Qaallittiidha. Amantii Waaqeffannaa keessattii laguun yoo eegame, nagaan boora’e tokko deebi’ee akka qulqullaawuuf gargaara. Kun ammoo Safuun akka hin jigne utuba. Kanaafuu, Laguun amantii Waaqeffannaa keessatti yayyaba seera Waaqaa kan nagummaa Waaqeffattootaa eeguufi tiksuudha jedhu waaqeffattootni. 